Informatīvais ziņojums
Par Latvijas Atveseļošanas un noturības mehānisma plāna 2. komponentes "Digitālā transformācija" reformu un investīciju virziena 2.3. "Digitālās prasmes" reformas 2.3.2.r. "Digitālās prasmes sabiedrības un pārvaldes digitālajai transformācijai" 2.3.2.1.i. investīcijas "Digitālās prasmes iedzīvotājiem t. sk. jauniešiem" īstenošanas pagarināšanu pēc atskaites punkta sasniegšanas
1.	Ievads
Saskaņā ar Ministru kabineta 2023. gada 13. jūlija sēdē apstiprināto informatīvo ziņojumu "Par Latvijas Atveseļošanas un noturības mehānisma plāna 2. komponentes "Digitālā transformācija" reformu un investīciju virziena 2.3. "Digitālās prasmes" reformas 2.3.2.r. "Digitālās prasmes sabiedrības un pārvaldes digitālajai transformācijai" 2.3.2.1.i. investīcijas "Digitālās prasmes iedzīvotājiem t.sk. jauniešiem" īstenošanu" (Ministru kabineta protokols Nr. 36/96 §), Ministru kabineta 2025. gada 22. decembra sēdē apstiprināto informatīvo ziņojumu “Informatīvais ziņojums  par izmaiņām “Par Latvijas Atveseļošanas un noturības mehānisma plāna 2. komponentes "Digitālā transformācija" reformu un investīciju virziena 2.3. "Digitālās prasmes" reformas 2.3.2.r. "Digitālās prasmes sabiedrības un pārvaldes digitālajai transformācijai" 2.3.2.1.i. investīcijas "Digitālās prasmes iedzīvotājiem t. sk. jauniešiem" īstenošanā”” (Ministru kabineta protokols Nr. 53 103. §) un Ministru kabineta 2026. gada 26. maija sēdē apstiprināto informatīvo ziņojumu “Par Latvijas Atveseļošanas un noturības mehānisma plāna 2. komponentes "Digitālā transformācija" reformu un investīciju virziena 2.3. "Digitālās prasmes" reformas 2.3.2.r. "Digitālās prasmes sabiedrības un pārvaldes digitālajai transformācijai" 2.3.2.1.i. investīcijas "Digitālās prasmes iedzīvotājiem t. sk. jauniešiem" projekta īstenošanas termiņa pagarināšanu” (Ministru kabineta protokols Nr. 29 72. §) Jaunatnes starptautisko programmu aģentūra (turpmāk – Finansējuma saņēmējs) īsteno 2.3.2.1.i. investīcijas "Digitālās prasmes iedzīvotājiem t.sk. jauniešiem" (turpmāk - investīcija) projektu “Digitālā darba ar jaunatni sistēmas attīstība pašvaldībās” (turpmāk  – JSPA projekts). Par investīcijas un JSPA projekta īstenošanu atbildīgā nozares ministrija ir Izglītības un zinātnes ministrija (turpmāk – IZM). Centrālā finanšu un līgumu aģentūra (turpmāk – CFLA) un Iepirkumu uzraudzības birojs investīcijas pasākuma uzraudzībā pilda Ministru kabineta 2021. gada 7. septembra noteikumos Nr. 621 “Eiropas Savienības Atveseļošanas un noturības mehānisma plāna īstenošanas un uzraudzības kārtība” (turpmāk – MK noteikumi Nr. 621) noteiktos uzdevumus.
2. JSPA projekta īstenošanas progresa un finansējuma izlietojuma aktuālais statuss
JSPA projekta mērķis ir attīstīt digitālā darba ar jaunatni sistēmu pašvaldībās, lai nodrošinātu jauniešiem plašas iespējas attīstīt un pielietot savas digitālās prasmes, jo īpaši jauniešiem ar ierobežotām iespējām, t.sk. jauniešiem no sociāli mazaizsargātām grupām, ievērojot viņu vajadzības. JSPA projekts tiek īstenots sadarbībā ar valstspilsētu un novadu pašvaldībām (turpmāk – JSPA projekta sadarbības partneri). 
Zemāk pievienotajā tabulā sniegta informācija par darbībām, kas JSPA projekta ietvaros tika plānotas, lai attīstītu digitālā darba ar jaunatni sistēmu pašvaldībās, kā arī par šo darbību sasniedzamajiem rezultātiem un izpildes statusu:

	Darbības, sasniedzamie rezultāti
	Darbības izpildes statuss uz 15.06.2026

	1. Mācību programmas izstrāde un mācību vadītāju sagatavošana.
Rezultāts skaitliskā izteiksmē: 7 mācību vadītāji
	Darbības ietvaros izstrādāta mācību programma un nodrošināta mācību vadītāju sagatavošana, pilnveidojot viņu digitālās kompetences, zināšanas par digitālā darba ar jaunatni pieejām un spēju sniegt metodisku atbalstu pašvaldību jaunatnes darbiniekiem. Iepirkuma rezultātā piesaistīti 7 mācību vadītāji.

	2. Digitālā darba ar jaunatni sistēmas attīstības pašvaldībās vadlīniju izstrāde. 
Rezultāts skaitliskā izteiksmē: 1 dokuments
	Izstrādātas un 2024. gadā publicētas “Vadlīnijas digitālā darba ar jaunatni plānošanai un īstenošanai”, kas kalpoja arī kā atbalsta materiāls pašvaldībām pirms individuālo plānu izstrādes un iesniegšanas. Vadlīnijās ietverti digitālā darba ar jaunatni principi, attīstības virzieni, īstenošanas ieteikumi un labās prakses piemēri, veicinot vienotu izpratni par digitālā darba ar jaunatni attīstību pašvaldībās.

	3. Mācību pasākumi un mentorings projekta JSPA projekta sadarbības partneru deleģētiem darba ar jaunatni veicējiem.
Rezultāts skaitliskā izteiksmē: 273   darba ar jaunatni veicēji 
	2024. gada maijā un jūnijā īstenotas 3 dienu klātienes un 2 dienu tiešsaistes mācības pašvaldību deleģētajiem darba ar jaunatni veicējiem, aptverot visus piecus plānošanas reģionus un iesaistot visas 43 pašvaldības. Mācībās 273 darba ar jaunatni veicēji pilnveidoja izpratni par digitālo darbu ar jaunatni, digitālo rīku izmantošanu un kvalitatīva darba ar jauniešiem organizēšanu. Pašvaldībām papildus nodrošināts mentorings vairāk nekā 450 stundu apjomā, sniedzot atbalstu individuālo plānu ideju izstrādē un turpmākā digitālā darba ar jaunatni plānošanā.

	4. JSPA projekta sadarbības partneru aktivitātes digitālā darba ar jaunatni sistēmas attīstībai pašvaldībās. 
Rezultāts skaitliskā izteiksmē: 42 sadarbības partneri 
	Sadarbības līgumi sākotnēji tika noslēgti ar 43 pašvaldībām, bet, ņemot vērā Administratīvo teritoriju un apdzīvoto vietu likuma grozījumus par Varakļānu novada iekļaušanu Madonas novadā, Varakļānu novada individuālais plāns tika apvienots ar Madonas novada individuālo plānu. Piešķirtā finansējuma ietvaros 42 pašvaldības īstenoja individuālajos plānos paredzētās darbības digitālā darba ar jaunatni sistēmas attīstībai. 41 pašvaldībās individuālo plānu īstenošana jau ir pabeigta, vienam sadarbības partneriem plānu īstenošanu plānots pabeigt līdz 2026. gada jūnija beigām. Kopējais pašvaldību aktivitātēs iesaistīto jauniešu skaits 12 448.

	5. Monitoringa digitālā darba ar jaunatni sistēmas veiktspējas novērtēšanai ietvara izveide un aprobēšana praksē. 
Rezultāts skaitliskā izteiksmē: 1 dokuments
	Izveidots un praksē aprobēts monitoringa ietvars digitālā darba ar jaunatni sistēmas veiktspējas novērtēšanai, nosakot kritērijus, iesaistītās puses un datu apkopošanas kārtību. Monitoringa ietvars pieejams kopš 2024. gada novembra, un tā ietvaros 2024. gadā datus iesniedza visas 43 pašvaldības, savukārt 2025. gadā - visas 42 pašvaldības. Ilgtspējas periodā pašvaldībām reizi gadā jāiesniedz rezultātu ilgtspējas pārskats, tostarp monitoringa rīka dati.

	6. JSPA projekta informācijas un publicitātes pasākumi. 
Rezultāts skaitliskā izteiksmē: 16   aktivitātes 
	Projekta komunikācijas aktivitātes tika īstenotas saskaņā ar komunikācijas plānu, nodrošinot pašvaldību informēšanu par iespējām iesaistīties projektā, kā arī plašākas sabiedrības informēšanu par projektu “Digitālā darba ar jaunatni sistēmas attīstība pašvaldībās”. Īstenotās aktivitātes ietvēra informāciju medijiem, tīmekļvietnes sadaļas izveidi, informatīvos vebinārus, kampaņu, publikācijas medijos, pieredzes stāstus, video materiālus un projekta pasākumus, sasniedzot visas pašvaldības un veicinot projekta rezultātu izplatīšanu jaunatnes jomā



JSPA projekta ietvaros bija plānots sasniegt šādus Atveseļošanas un noturības mehānisma atskaites punktu un nacionālo rādītāju
	Rādītājs, sasniegšanas termiņš
	 Izpildes statuss uz 15.06.2026

	Atskaites punkts Nr. M73 “Digitālā darba ar jaunatni sistēmas attīstība pašvaldībās” (2026.g. 3. ceturksnis)
	Izpildē. Plānots sasniegt 30.07.2026. Atskaites punkta sasniegšanai ir nodrošināta 42 pašvaldību individuālo plānu ieviešana digitālā darba ar jaunatni sistēmas attīstībai. Uz 20.05.2026. individuālo plānu ieviešanu turpina trīs pašvaldības, savukārt pārējās pašvaldības plānu īstenošanu ir noslēgušas. Atskaites punkts tiks uzskatīts par sasniegtu pēc noslēguma pārskatu izvērtēšanas, kad būs konstatēts, ka visu sadarbības partneru individuālie plāni ir ieviesti, sasniegts plānotais unikālo jauniešu skaits un iespējamās novirzes nav ietekmējušas individuālo plānu mērķu sasniegšanu. Pierādījuma mehānisms: Noslēguma vēstule(s), ko izsniegusi Centrālā finanšu un līgumu aģentūra (CFLA) par digitālā darba ar jaunatni sistēmu 42 pašvaldībās saistībā ar līgumu ar Jaunatnes starptautisko programmu aģentūru (JSPA).

	Nacionālais rādītājs 2.3.2.1.i./12.3. Izveidots un aprobēts praksē monitoringa ietvars (konkrēti kritēriji, atbildīgās un iesaistītās puses, procedūra u.c.)  digitālā darba ar jaunatni sistēmas veiktspējas novērtēšanai. (2026.g. 2. ceturksnis)

	Sasniegts 14.05.2026. 
Izveidots un praksē aprobēts monitoringa ietvars digitālā darba ar jaunatni sistēmas veiktspējas novērtēšanai, nosakot kritērijus, iesaistītās puses un datu apkopošanas kārtību. Monitoringa ietvars pieejams kopš 2024. gada novembra, un tā ietvaros 2024. gadā datus iesniedza visas 43 pašvaldības, savukārt 2025. gadā - visas 42 pašvaldības. Ilgtspējas periodā pašvaldībām reizi gadā jāiesniedz rezultātu ilgtspējas pārskats, tostarp monitoringa rīka dati.



JSPA projekta Atveseļošanas fonda finansējums ir 3 590 000 euro, kā arī ieplānotais PVN apjoms, kas ir sedzams no valsts budžeta, ir 59 430 euro. 



JSPA projekta finansējuma izlietojuma dinamika un prognoze līdz 2026. gada 14. jūnijam:
	Periods
	AF finansējums
	T.sk. JSPA projekta sadarbības partneriem izmaksātais finansējums 
	Valsts budžeta finansējuma daļa (PVN)

	2023. gadā
	41 833 EUR
	-
	194 EUR

	2024. gadā
	210 352 EUR
	-
	17 511 EUR

	2025. gadā
	1 826 126 EUR
	1 661 428 EUR
	1 920 EUR

	Finansējuma apguve no 2026. gada 1. janvāra līdz 14. jūnijam
	584 664 EUR
	508 832 EUR
	177 EUR

	Prognozētā finansējuma apguve no 2026. gada 15. jūnijam līdz 30. jūlijam
	599 182 EUR
	460 932 EUR
	13 000 EUR

	Kopā
	3 262 157 EUR
	2 631 192 EUR
	32 802 EUR



3. Nepieciešamās izmaiņas un to pamatojums
Saskaņā ar Finansējuma saņēmēja prognozēm JSPA projekta noslēgumā veidosies ietaupījums vismaz 113 600.00 euro t.sk. AF finansējums 86 972,67 euro un valsts budžeta finansējuma daļa (PVN) 26 627,33 euro. Minētais ietaupījums attiecas uz sākotnēji JSPA projekta vadībai paredzēto finansējuma daļu, kas veido līdz 20 % no kopējā projekta finansējuma. Lai nodrošinātu efektīvu un mērķtiecīgu projekta ietvaros radušos finansējuma ietaupījuma izmantošanu būtu lietderīga investīcijas pasākuma īstenošanas termiņa pagarināšana pēc atskaites punkta un nacionālo rādītāju sasniegšanas līdz 2026. gada 31. oktobrim, izmantojot ietaupīto finansējumu projektu rezultātu papildinošu aktivitāšu ieviešanai. 
Lai nostiprinātu projekta rezultātus un atbalstītu pašvaldības pārejā no individuālo plānu īstenošanas uz ilgtspējīgu digitālā darba ar jaunatni turpināšanu pašvaldību ikdienas darbā, pēc atskaites punkta un nacionālā rādītāja sasniegšanas būtu lietderīgi īstenot pieredzes apmaiņas mācības pašvaldību pārstāvjiem, darba ar jaunatni veicējiem un NVO pārstāvjiem. Mācību saturs tiks balstīts JSPA projekta ietvaros izstrādātajā un aprobētajā digitālā darba ar jaunatni veiktspējas monitoringa rīkā, pašvaldību sasniegto rezultātu izvērtēšanā un turpmāko attīstības vajadzību identificēšanā.
Plānots īstenot četras trīs dienu pieredzes apmaiņas mācības dažādos Latvijas reģionos, iesaistot aptuveni 100 pašvaldību pārstāvjus, darba ar jaunatni veicējus un NVO pārstāvjus. Mācību ietvaros paredzēta labās prakses pārņemšana, metožu un pieeju analīze, kā arī to pielāgošana pašvaldību kontekstam, lai pašvaldības varētu mērķtiecīgi izmantot projekta laikā attīstītās kompetences, iegādātos IKT resursus un monitoringa rīka rezultātus digitālā darba ar jaunatni turpmākai plānošanai un īstenošanai.
Darbības rezultātā tiktu stiprināta pašvaldību kapacitāte ilgtspējīgi turpināt digitālo darbu ar jaunatni pēc projekta noslēguma, nodrošinot zināšanu pēctecību, labās prakses ieviešanu un projekta laikā izveidoto risinājumu izmantošanu pašvaldību ikdienas darbā.
Papildus izvērtēti iespējamie finansējuma ietaupījuma izmantošanas risinājumi pēc JSPA projekta atskaites punkta un nacionālā rādītāja sasniegšanas.
Pirmais variants paredzēja projekta īstenošanu noslēgt bez papildu aktivitātēm pēc 2026. gada 31. jūlija. Šāds risinājums mazinātu administratīvās darbības apjomu, tomēr nenodrošinātu projekta laikā sasniegto rezultātu pēctecīgu nostiprināšanu un neatbalstītu pašvaldības pārejā no individuālo plānu īstenošanas uz digitālā darba ar jaunatni ieviešanu ikdienas praksē.
Otrais variants paredzēja finansējuma ietaupījumu novirzīt galvenokārt papildu informatīvo un publicitātes pasākumu īstenošanai. Šāds risinājums veicinātu projekta rezultātu izplatīšanu, tomēr tam būtu ierobežota ietekme uz pašvaldību praktisko kapacitāti, jo tas nenodrošinātu strukturētu pieredzes pārnesi, pašvaldību savstarpēju mācīšanos un monitoringa rīka rezultātu izmantošanu turpmākai plānošanai.
Trešais variants paredzēja finansējuma ietaupījumu novirzīt papildu IKT resursu iegādei vai nelielam papildu atbalstam pašvaldību aktivitātēm. Šis risinājums varētu sniegt atsevišķu praktisku ieguvumu pašvaldībām, tomēr, ņemot vērā īso īstenošanas termiņu līdz 2026. gada 31. oktobrim, tas radītu augstāku iepirkumu, ieviešanas un attiecināmības risku, kā arī nenodrošinātu vienmērīgu un salīdzināmu ieguvumu visām pašvaldībām.
Par lietderīgāko risinājumu atzīts finansējuma ietaupījumu novirzīt četru reģionālu trīs dienu pieredzes apmaiņas mācību īstenošanai, iesaistot aptuveni 100 pašvaldību pārstāvjus, darba ar jaunatni veicējus un NVO pārstāvjus. Šis risinājums ir izvēlēts, jo tas tieši papildina jau sasniegtos projekta rezultātus, balstās projektā izstrādātajā un aprobētajā monitoringa ietvarā, izmanto pašvaldību individuālo plānu īstenošanas laikā gūto pieredzi un nodrošina praktisku zināšanu pārnesi starp pašvaldībām.
Plānotais risinājums ir uzskatāms par lietderīgu, jo tas neprasa papildu finansējumu ārpus projekta ietvaros radušā ietaupījuma, ir īstenojams esošajā termiņā, ir ar zemāku ieviešanas risku nekā jaunu iegāžu vai jaunu pašvaldību aktivitāšu finansēšana, un ir tieši vērsts uz projekta rezultātu ilgtspēju. Mācību rezultātā pašvaldības varēs mērķtiecīgāk izmantot projekta laikā attīstītās kompetences, iegādātos IKT resursus un monitoringa rīka datus digitālā darba ar jaunatni turpmākai plānošanai un īstenošanai.
Investīciju efektivitāte tiek vērtēta pēc tā, ka ar ierobežotu papildu finansējuma apjomu tiek nostiprināti jau sasniegtie rezultāti 42 pašvaldībās. Kopējais papildinošo aktivitāšu finansējums ir 71 300 euro, tai skaitā 62 051 euro Atveseļošanas fonda finansējums un 9 249 euro valsts budžeta finansējuma daļa PVN segšanai. No tā 50 000 euro paredzēti pieredzes apmaiņas mācībām, kas, iesaistot aptuveni 100 dalībniekus, veido aptuveni 500 euro uz vienu dalībnieku tiešajām mācību izmaksām. Ieskaitot projekta vadības un publicitātes izmaksas, kopējās izmaksas veido aptuveni 713 euro uz vienu dalībnieku. Ņemot vērā, ka mācībās iesaistītie pašvaldību un NVO pārstāvji turpmāk nodrošinās zināšanu un pieeju izmantošanu savās pašvaldībās, paredzama plašāka netiešā ietekme nekā tikai uz tiešajiem mācību dalībniekiem.
Piedāvātais risinājums ir izvērtēts arī kontekstā ar Ministru kabineta apstiprinātajām valdības prioritātēm. Tas atbilst budžeta stabilizācijas un izdevumu efektivitātes pieejai, jo paredz izmantot jau esošu projekta finansējuma ietaupījumu, nepalielinot kopējo publiskā finansējuma slogu, un novirzīt to tādām darbībām, kas nostiprina jau sasniegtos rezultātus. Risinājums atbilst arī digitālās transformācijas un izglītības kvalitātes virzienam, jo stiprina pašvaldību spēju izmantot digitālos rīkus, monitoringa datus un digitālā darba ar jaunatni pieejas darbā ar jauniešiem. 
Ņemot vērā minēto, izvēlētais risinājums ir samērīgs, īstenojams noteiktajā termiņā, ar zemu ieviešanas risku un tieši saistīts ar projekta rezultātu ilgtspēju. Tas nodrošina, ka finansējuma ietaupījums tiek izmantots mērķtiecīgi, nevis jaunu, ar projekta mērķi mazāk saistītu aktivitāšu uzsākšanai.
Projektu rezultātu papildinošu aktivitāšu ieviešanai nepieciešamais finansējums:
	Izmaksu pozīcijas nosaukums
	AF finansējums
	Valsts budžeta finansējuma daļa (PVN)

	Projekta vadības izmaksas (personāla izmaksas: 2 amata slodzes 3 mēnešu periodā (1 eksperts; 0,7 projekta vadītājs; 0,3 finansists), uzturēšanas izmaksas)
	18 250 EUR
	50 EUR

	Pieredzes apmaiņas mācības
(4 mācības, kopā 100 dalībnieki, 3 dienas)
	41 322 EUR
	8 678 EUR

	Informatīvo un publicitātes pasākumu izmaksas
	2 479 EUR
	521 EUR

	Kopā:
	62 051 EUR
	9 249 EUR




4. Informācija par īstenošanas un uzraudzības nosacījumiem pagarinājuma periodā
Ievērojot MK noteikumos Nr.621 noteikto kārtību un institūciju kompetenci, CFLA turpinās nodrošināt investīcijas pasākuma projektu īstenošanu un uzraudzību, veicot darbības, kas atbilst starp IZM un CFLA noslēgtajā starpresoru vienošanās par sadarbību Atveseļošanas fonda investīciju īstenošanā un uzraudzībā noteiktajam un vienošanās par investīciju projektu īstenošanu nosacījumiem, veicot vismaz šādas pārbaudes: 
· interešu konflikta, korupcijas un krāpšanas novēršana;
· dubultfinansējuma riska novēršana;
· ieviešanas progresa pārskatu pamatojošās dokumentācijas pārbaude;
· pārbaudes projektu īstenošanas vietās, ja attiecināms;
· investīcijas pasākuma pamatojošās dokumentācijas pārbaudi, tai skaitā ietverot datu ticamības pārbaudi.

Īstenojot projektu rezultātu papildinošu aktivitāšu ieviešanai Projektu īsteno un noteikto rādītāju sasniegšanu nodrošina saskaņā ar vienošanos par projekta īstenošanu, ievērojot, ka
· JSPA kā finansējuma saņēmējs ar projekta īstenošanu saistītās izmaksas var veikt līdz 2026. gada 31. oktobrim; 
· JSPA kā finansējuma saņēmējs noslēguma progresa pārskatu iesniedz CFLA līdz 2026. gada 31. oktobrim;
· CFLA veic JSPA projekta noslēguma dokumentācijas pārbaudi un apstiprina noslēguma maksājumu līdz 2026. gada 30.novembrim;

Ņemot vērā, ka Atskaites punkta Nr. M73 “Digitālā darba ar jaunatni sistēmas attīstība pašvaldībās” sasniegšanas formālā apliecināšana atbilstoši pierādījuma mehānismam, ir iespējama tikai pēc tam, kad CFLA izskatīs pārskatus par JSPA projekta darbībām, kas tika īstenotas līdz 2026.g. 30. jūlijam, JSPA projekta nepārtrauktības nodrošināšanai projekta pagarināšanu nepieciešams ierosināt pirms Atveseļošanas fonda atskaites punkta sasniegšanas formālās apliecināšanas. Līdz ar to pagarinājuma piemērošana un finansējuma ietaupījuma izmantošana projektu rezultātu papildinošo aktivitāšu īstenošanai ir nosacīta ar atskaites punkta sasniegšanu noteiktajā termiņā un visu tā sasniegšanas nosacījumu izpildes apstiprināšanu. Ja minētie nosacījumi netiek izpildīti, projekta īstenošanas termiņa pagarinājums netiek piemērots un izdevumi pēc 2026. gada 30. jūlija netiek attiecināti. Šajā gadījumā izmaksas, kas tiks veiktas pēc 2026. gada 30. jūlija, tiks segtas JSPA esošā finansējuma ietvaros.

5. Turpmākā rīcība 
1. Atbalstīt, ka Jaunatnes starptautisko programmu aģentūra (JSPA), sasniedzot Eiropas Savienības Atveseļošanas un noturības mehānisma plāna 2. komponentes "Digitālā transformācija" reformu un investīciju virziena 2.3. "Digitālās prasmes" reformas 2.3.2.r. "Digitālās prasmes sabiedrības un pārvaldes digitālajai transformācijai" 2.3.2.1.i. investīcijas "Digitālās prasmes iedzīvotājiem t. sk. jauniešiem" projekta Nr. 2.3.2.1.i./0/1/23/I/CFLA/002  "Digitālā darba ar jaunatni sistēmas attīstība pašvaldībās" rādītājus atbilstoši izvirzītajiem nosacījumiem, tajā skaitā noteiktajā termiņā, var finansējuma ietaupījumu izmantot projekta rezultātu papildinošu aktivitāšu ieviešanai līdz 2026.gada 31.oktobrim.
2. JSPA kā Atveseļošanas un noturības mehānisma plāna 2.3.2.1.i. investīcijas "Digitālās prasmes iedzīvotājiem, t.sk. jauniešiem" projekta Nr. 2.3.2.1.i./0/1/23/I/CFLA/002 "Digitālā darba ar jaunatni sistēmas attīstība pašvaldībās" finansējuma saņēmējai, līdz 2026.gada 29.jūlijam ierosināt Centrālajai finanšu un līgumu aģentūrai (CFLA) grozījumus minētajā projektā un pagarināt projekta īstenošanu līdz 2026.gada 31.oktobrim.
3. Projekta izdevumi pēc 2026.gada 30.jūlija tiek attiecināti no brīža, kad JSPA kā Atveseļošanas un noturības mehānisma plāna 2.3.2.1.i. investīcijas "Digitālās prasmes iedzīvotājiem, t.sk. jauniešiem" projekta Nr. 2.3.2.1.i./0/1/23/I/CFLA/002 "Digitālā darba ar jaunatni sistēmas attīstība pašvaldībās" finansējuma saņēmēja ir iesniegusi CFLA tās kompetencē esošus pierādījumus par atskaites punkta Nr. M73 “Digitālā darba ar jaunatni sistēmas attīstība pašvaldībās” sasniegšanu. Ja nosacījums par atskaites punkta sasniegšanu noteiktajā termiņā un visu tā sasniegšanas nosacījumu izpildes apstiprināšanu netiek izpildīts, projekta īstenošanas termiņa pagarinājums netiek piemērots un izdevumi pēc 2026. gada 30. jūlija netiek attiecināti. Šajā gadījumā izmaksas, kas tiks veiktas pēc 2026. gada 30. jūlija, tiek segtas JSPA esošā finansējuma ietvaros.

